સાર્ત્ર એનાં છેલ્લાં વર્ષોમાં સંપૂર્ણ અંધ થઈ ગયો હતો પણ સિમોન દ' બુવ્વાર પરણ્યા વિના, સાર્ત્રની સાથે જ રહી હતી. એનો પ્રેમી અમેરિકન નવલકથાકાર નેલ્સન એલ્જરન શિકાગોમાં રહેતો હતો અને સિમોન સાર્ત્ર સાથે પેરિસમાં રહેતી હતી. નેલ્સન એન્જરન સિમોનને એની જિંદગી પાછી આપી દેવા માટે લખતો રહેતો હતો! કદાચ એક પ્રેયસ હતો, બીજો પ્રેમી હતો. પણ સિમોન એને ભૂલી નહીં. મૃત્યુ સમયે એની ઇચ્છા હતી કે તેને આપેલી વીંટી એની લાશને પહેરાવીને દફન કરવામાં આવે! અને એની ઈચ્છા પ્રમાણે એને અંતિમ સંસ્કાર કરવામાં આવ્યા. લેખકોની દુનિયા બડી અજીબ હોય છે, જેમને વ્યવહાર અને પરંપરાના નિયમો હંમેશાં લાગુ પડતા નથી. યાતના લેખકનો શિરપાવ છે. શિરપાવ એટલે શિર-ઓ-પા, એટલે માથું અને પગ...